Ekibiina kya National Unity Platform mu kusooka ekyali kiyitibwa National Unity, Reconciliation and Development Party, kibiina kya byabufuzi mu Uganda ekikulemberwa Robert Kyagulanyi Ssentamu eyakazibwako erya Bobi Wine. Ekibiina kya National Unity, Reconciliation and Development Party kyali kikulemberwa Moses Nkonge Kibalama okuva mu Ntenvu wa nkumi bbiri mu ena okutuuka mu Kasambula wa nkumi bbiri mu abiri. Nga kkumi na nnya Ogwomusanvu nkumi bbiri mu abiri, Kyagulanyi yafuna obukulembeze bw'ekibiina era n'alangirirwa ng'omukwasi wa bendera y'ekibiina mu kulonda kw'Obwapulezidenti mu Gatonnya wa nkumi bbiri mu abiri mu gumu. Ebyafaayo by’ekibiina kino: Ekibiina kya National Unity, Reconciliation and Development kyakulemberwa Moses Kibalama okumala emyaka kkumi na mukaaga. Mu Kasambula wa nkumi bbiri mu kkumi na musanvu, Robert Kyagulanyi Ssentamu yalayizibwa ng’omubaka akiikirira konsitituwense ya Kyadondo East mu paalamenti ey’ekkumi. Okuwangula ekitundu ekyo, yawangula bannabyabufuzi babiri abagundiivu okwali: Sitenda Sebalu ow’ekibiina ekiri mu buyinza ekya National Resistance Movement ne Apollo Kantinti ow’ekibiina ekikulu ekivuganya gavumenti ekya Forum for Democratic Change. Bwe yali yeesimbyewo ku kifo ky'e Kyaddondo East, Kyagulanyi yagaanibwa ebibiina byombi okwali Democratic party ne Forum for Democatic Change, kwe kwesimbawo ku lulwe nga tayise mu kiibina kyonna. Yakozesa eŋŋombo ya "People Power" ng’omulanga gwe ogw’okukunga abantu, era awo we waava eŋŋombo eyo n’ayitimuka n’ekisindise ekyo ekya People Power Movement. Okuva ekisinde ekyo lwe kyatandikibwawo mu nkumi bbiri mu kkumi na musanvu, ababaka abawerako omuli n’ababaka b’ekibiina ekiri mu buyinza ekya National Resistance Movement ne Forum for Democratic Change ne, baakwatagana ne People Power ne Bobi Wine mu kisinde ekyo. Ekisinde kya People Power kyasalawo okufuna ekibiina ekiwandiise. Bwe batyo baasalawo okwegatta ku National Unity, Reconciliation and Development Party ne bakikyusa erinnya ne bakifuula National Unity Platform. Nga abiri mu bbiri Ogwomusanvu mu nkumi bbiri mu abiri, abatandisi ba National Unity Platform, nga bali wamu n’abantu abakulu okuva mu kisinde kya People Power, baalangirira nti Kyagulanyi yalondeddwa okuba Pulezidenti wa National Unity Platform era nga ye yakwata bendera y’ekibiina ku Bwapulezidenti mu kulonda kw’eggwanga okwa nkumi bbiri mu abiri mu gumu. Ekibiina kino kiwandiike mu kakiiko k'ebyokulonda mu Uganda. Akabonero k’ekibiina kino ye manvuuli mu langi emmyufu, enjeru ne bbululu, nga yeetooloddwa langi emmyufu, enjeru ne bbulu omukwafu. Akabonero ka National Unity Platform kaatongozebwa mu bujjuvu akakiiko k’ebyokulonda mu Uganda. Nga abiri mu munaana Ogwomusanvu nkumi bbiri mu abiri, ekibiina kyatongoza kaadi z’obwammemba ezaali zigula siringi za Uganda lukumi zokka. Ssente ze baagamba nti zisobolwa buli Munnayuganda. Nga ssatu Ogwomunaana nkumi bbiri mu abiri, Pulezidenti w’ekibiina yalangirira abakiise ba paalamenti bataano abaasala ne badda mu National Unity Platform. Mu bano mwalimu John Baptist Nambeshe, Patrick Nsamba, Francis Zaake, eyali talina kibiina n’omubaka wa Busujju David Kalwanga naye eyali talina kibiina. Nga kkumi na ssatu Ogwomunaana nkumi bbiri mu abiri, ababaka ba paalamenti abalala kkumi na mukaaga, beegatta ku kibiina kya National Unity Platform, okuva mu kibiina kya Democratic Party. Kino kyaleetera omuwendo gw’ababaka abeegasse ku Kyagulanyi mu National Unity Platform, mu wiiki bbiri ezasooka mu Gwomunaana gwa nkumi bbiri mu abiri okutuuka ku makumi abiri mu omu. Nga kkumi na nnya Gatonnya nkumi bbiri mu abiri mu gumu, okulonda kwa bonna kwaliwo mu ggwanga. Okusinziira ku kunoonyereza okwakolebwa ekitongole ekinoonyereza ku by’okulonda abakulembeze, Bobi Wine yalina obuwagizi bwa Bannayuganda bwa bitundu ataano mu mwenda ku kikumi. Nga kkumi na mukaaga Gatonnya, akakiiko k’ebyokulonda kaalangirira, nti obululu obwali bubaliddwa, Robert Kyagulanyi ssentamu yali afunye ebitundu asatu mu bitaano ku kikumi. Okulangirira kuno kwavumirirwa nnyo okusinziira nti waaliwo ebifo ebikumi bina mu mwenda eby’okulondebwamu mwe yali afunye obululu kikumi ku kinnaakyo. Obutambi bungi obw’okusonseka obululu mu bubookisi bw'okulonda bwazuuka. Abakulembeze abalala ab’oludda oluvuganya nabo baategeeza nti Robert Kyagulanyi Ssentamu yali awangudde era Museveni yalayizibwa mu bukyamu. Ekitongole ekimu kyafulumya ebiwandiiko nti Uganda tennabaako na kulonda kwa bwesimbu mu myaka egisukka mu asatu. Nga mwenda Ogwokubiri nkumi bbiri mu abiri mu gumu, paalamenti ya Bulaaya yayisa ekiteeso ekigamba nti okulonda kwali kwa fujjo era tekwali kwa mazima na bwenkanya. Nga ssatu Ogwomunaana nkumi bbiri mu abiri mu gumu omukolokosi wa gavumenti omumanyifu, omuwandiisi w'ebyobufuzi, era omuwagizi w’ekibiina kino, Fred Lumbuye yabulawo okuva mu maka ge mu Butuluuki. Kigambibwa nti ezimu ku nsonga ezaamuviirako okubuzibwawo zaali zeekuusa ku bigambo bye yali ayogera ku kulonda okwaliwo.